Timbow deng kni Jisas bè Dwata,
ominen lemwót,
mung le du yó kem gel lemolò du.
Nifal le yóm ngà él boluyen Kidron.
Wen ngà hungul koyu bè yó gónó le e solu.
Okóm ke Judas,
yóm tau mlay ke Jisas sumóng,
deng eles tngónen yóm gónó le nô yó,
abay se deng dê dulék Jisas gel semtifun yó kem gel lemolò du bè yó.
Ne tódô lemwót se Judas mógów ebè yó,
nalaken yó kem tey sendalù wen,
hono tau lemwót bè Rom.
Mung kul yó kem tau gel mentey bè Gónô Dwata hógów yó kem tau hol geta bè yó kem gel demsù ebè Dwata ne yó kem Farisi.
Gotu le mit ngom sfatay,
ne bud le mit solok.
Deng eles tngón Jisas yóm angat nmò le béléen,
yó gónón semlong kul,
ne snólóken lu,
monen,
“Tau du hnebel ye ni?”
Mon le se,
“Jisas lemwót bè Nasarit.”
Mon Jisas se,
“Ni se ou.”
Mdà lem blóng le Judas,
yóm tau mlay du sumóng.
Timbow gungol le yóm kmon Jisas du,
“Ni se ou,”
botong le gotu ghudul semfulék,
ne gotu le tegyón.
Bud snólók Jisas lu,
monen,
“Tau du hnebel ye?”
Bud mon le se,
“Jisas lemwót bè Nasarit.”
Ne bud mon Jisas se,
“Deng tulónu kuy,
Ni se ou.
Ke ou se hnebel ye,
na ye hewót lu ni kem tau mung dou.”
(Yóm udél Jisas yó koni gónón dohò yóm tehe udélen ebè Maen,
yóm kmonen du,
“Laen kô dù lana bélê le,
Mà,
yó kem tau blayem dou,
balù sotu.”)
Lemwót Simun Pitér,
tódô dmilot sudeng,
ne tódô nlaf tnibóhen klingu kwanan yóm sotu tau boluyen Malkus,
sotu gel dók yóm hol geta bè yó kem gel demsù ebè Dwata.
Okóm mon Jisas mò ke Pitér,
monen,
“Tenesem lem lumaken sudengem.
Ilóem kmonem ke là gbeku hembala du nim hlayam hlan Mà tahu ni?”
Omin le kemfô ke Jisas yó kem sendalù lemwót bè Rom,
mung kul yóm kfitan le,
ne yó kem Ju gel mentey bè Gónô Dwata.
Nfét le Jisas.
Ne hegna nwit le ebè Anas,
yóm tuón Kyafas.
Yóm Kyafas ni,
du se hol geta bè yó kem gel demsù ebè Dwata bè yóm halay yó.
Ni se yóm Kyafas tehe mon du bè yó kem dumuhen Ju wen glalen,
monen,
“Mom hyu nawa ye ke sotu matay bélê ye olo ke tô matay yóm kdéen tau.”